করিনা এবং সইফের প্রথম সন্তান ভূমিষ্ঠ হতে চলেছে সম্ভবত ডিসেম্বরে। এর মধ্যেই যাবতীয় কাজ ফেলে দু’জনে গিয়েছিলেন ব্রিটেনে, নিখাদ ছুটি কাটাতে।
গুঞ্জন শোনা যাচ্ছে, সেখানেই করিনার চিকিৎসা হয়েছে এক প্রস্থ। যেহেতু ব্রিটেনে লিঙ্গ নির্ধারণ বেআইনি নয়, সেহেতু তাঁরা সন্তানের লিঙ্গ নির্ধারণ করেছিলেন। তাতে জানা গিয়েছে, নবাব পরিবারে আসতে চলেছে ছোটে নবাব। একটি পুত্রসন্তানের জন্ম দিতে চলেছেন করিনা। যদিও এই খবরের সত্যতা যাচাই করা হয়নি। বলিউডের বিভিন্ন সূত্র উদ্ধৃত করে এই দাবি করা হয়েছে সংবাদমাধ্যমে। তবে পুরোটাই গুঞ্জন এবং গুজবের পর্যায়ে রয়েছে।
করিনা আপাতত ছুটিতে রয়েছেন। জানা গিয়েছে, পরবর্তী ছবি ‘‘ভিরে ডি ওয়েডিং’’-এর কাজ খুব শিগগিরই শুরু করবেন তিনি। তার পরে তাঁকে লম্বা ছুটিতে যেতে হবে। এই ছবিতে তাঁর সঙ্গে রয়েছেন সোনম কপূরও। করিনা নাকি এই ছবিটি ছাড়া আর অন্য কোনও কাজে হাত দিচ্ছেন না। সেটাই স্বাভাবিক।
তবে ছুটি থেকে ফিরে সইফ কিন্তু প্রবল ব্যস্ত হয়ে পড়বেন। বিশাল ভরদ্বাজের ‘‘রেঙ্গুন’’-এর মতো বিগ বাজেট ছবি রয়েছে তাঁর হাতে। তার পরেও বেশ কয়েকটি ছবি রয়েছে।